Klasse gestaak toe gemeenskap skool bestormDie Intuthuko Senior Secondary School. Foto: ANA. Skoolaktiwiteite is Vrydag by die Intuthuko Senior Secondary School in die Maphotla-nedersetting naby Siyabuswa in Mpumalanga ontwrig toe ŉ groep lede van die gemeenskap die skool se perseel bestorm en die afdanking van die hoof geëis het. Hulle beweer hy het nie sy pligte nagekom nie. Jasper Zwane, provinsiale woordvoerder van die departement van onderwys, het aan African News Agency gesê die skoolaktiwiteite is ook Donderdag ontwrig. “Die departement het ŉ lys van griewe vervat in ŉ memorandum van die gemeenskap ontvang en ondersoek tans die geloofwaardigheid van die aantygings wat teen die hoof gemaak is,”’ het Zwane gesê. Zwane het gesê die departement sal die gemeenskap inlig omtrent die bevindings sodra die ondersoek afgehandel is. Hulle verwag ook dat skoolaktiwiteite sonder ontwrigtings Maandag sal voortgaan. Hy het nie onmiddellik die naam van die hoof of die aard van die gemeenskap se bekommernisse bekend gemaak nie. Toe ANA Vrydag by die skool opdaag was daar sowat tien lede van die gemeenskap op die perseel asook kinders wat daar rondgeloop het terwyl ander op pad was huis toe. Sifiso Mgidi, leier van die groep, het gesê die hoof het verlede jaar geweier om met lede van die gemeenskap te vergader om kwessies rondom die skool te bespreek. “Sommige ouers het goeie idees gehad wat gebruik kon word om die skool te verbeter, maar die hoof het hulle nie kans gegee om daardie idees te deel nie. Hy was sedert Woensdag nog nie eens by die skool om die leerders terug te verwelkom nie, het Mgidi gesê. Een van hul griewe is glo dat die hoof gedurig kinders huis toe stuur en hulle aansê om die volgende dag saam met hul ouers terug te keer skool toe vir vergaderings – selfs al het hulle niks verkeerd gedoen nie. ŉ Gr.12-leerder het gesê sy vrees dat sy nie die jaar gaan slaag nie. Die hoof kon nie bereik word vir kommentaar nie.